**Midlertidige retningslinjer for frivillige i aktiviteter med barn**

08.05.2020

Oppdatert 17. juni 2020

Oppdatert 12. oktober 2020

Oppdatert 6. november 2020

Oppdatert 5. januar 2021

Oppdatert 19. januar 2021

Oppdatert 10. februar 2021

Disse retningslinjene for aktiviteter med barn i Redd Barna kommer i tillegg til de ordinære retningslinjene for hver enkelt aktivitet i en midlertidig periode fra 08.05.2020 og til ny informasjon kommer. Hensikten med disse retningslinjene er å tilrettelegge for aktiviteter i henhold til smittevernreglene.

**Bakgrunn:**

Basert på nasjonale retningslinjer fra Folkehelseinstituttet og Helsedirektoratet, samt egne vurderinger gjort i Redd Barna åpner vi opp for fysiske møter under visse forutsetninger. Forutsetningen for åpning for aktivitet er at det skal kunne gjøres dersom det er smittevernfaglig forsvarlig. Det skal være trygt for barn og unge å delta i aktiviteter, og det skal være trygt for frivillige. Vær obs på at kommuner med høyt smittetrykk kan ha enda strengere tiltak enn de nasjonale smittevernreglene. I slike tilfeller er det de lokale smittevernreglene som gjelder.

**Retningslinjer og forutsetninger for oppstart av aktiviteter**

Felles retningslinjer for smittevern, uavhengig av gruppestørrelse:

* Hold deg oppdatert på lokale smitteverntiltak i din kommune. Lokale smitteutbrudd kan i noen perioder føre til strengere tiltak enn de nasjonale retningslinjene fra FHI tilsier. I slike tilfeller er det de lokale smittevernreglene som gjelder.
* Sørg for at det er tilstrekkelig frivillige tilstede og at dere har snakket godt sammen i forkant av aktiviteten om hvordan opprettholde smittevernhensyn.
* Begrens deling av utstyr og sørg for at utstyr og leker desinfiseres før og etter bruk.
* Deltakerne skal ikke dele på mat og drikke. Mat skal serveres porsjonsvis og medbringes av frivillige.
* Det skal være gode hygienerutiner i forbindelse med aktiviteten. Sørg for at det er nok Antibac og våtservietter til at voksne og barn kan rengjøre hender både ved oppstart og avslutning av aktivitet, samt underveis i aktiviteten ved behov.
* Deltakere og frivillige oppfordres til å benytte alternativer til kollektivtransport i forbindelse med reise til og fra aktiviteten.
* Frivillige og deltakere som er smittet av korona, sitter i karantene eller som har symptomer på luftveisinfeksjon, som feber, sår hals, rennende nese, hoste eller nedsatt allmenntilstand, får ikke delta i, eller fysisk legge til rette for, aktiviteter.
* Det bør gjøres egne sårbarhetsvurderinger knyttet til særlige risikogrupper, både blant deltakere og frivillige. Vurderingen gjøres i samråd med samarbeidspartner, som asylmottak og krisesenter, familien og din kontaktperson i Redd Barna. Eldre over 65 år og personer med underliggende sykdommer regnes som risikogrupper. Vi bør ikke oppmuntre til fysiske møter med noe risiko for smitte der personer i disse gruppene kan inngå.
* Barn og foreldre må få tilpasset informasjon om smittevern i forkant av aktiviteter.
* Dersom du får påvist smitte er det viktig at du så raskt som mulig gir beskjed til regionkontoret slik at vi får varslet samarbeidspartnere, familier og frivillige du har vært i kontakt med.

Følgende gjelder for grupper på opptil 20 personer (for eksempel En god nabo, mottaksgrupper og besøksgrupper):

* Det må sikres at det ikke er mer enn 20 personer som deltar på aktiviteten.
* Det må holdes en meter avstand mellom deltakere som ikke er i samme familie.
* Det må holdes oversikt over hvem som deltar for å kunne varsle fra om eventuell smitte.
* Det anbefales at aktivitetene legges utendørs.
* Det anbefales at foreldre deltar slik at det skal være enklere å opprettholde avstand mellom deltakerne, samtidig med at barnas omsorgsbehov ivaretas.
* Snakk med deltakerne i forkant om hvorfor det er viktig med avstand, og hvordan dere skal ha det sammen.
* Dersom foreldrene av ulike årsaker ikke kan delta gjelder dette:
* Det må sikres små grupper av barn som vanligvis bor sammen eller omgås. Dette må vurderes sammen med regionkontoret og eventuell samarbeidspartner.
* For gruppeaktiviteter bør det tilstrebes at det er de samme som møtes fra uke til uke slik at antall personer folk er i kontakt begrenses så mye som mulig.
* På aktiviteter med eldre barn må det tilstrebes å holde en meters avstand, men det er selvsagt lov å gi trøst og omsorg dersom barnet har behov for det.  Snakk med barna når aktiviteten starter om hvorfor det er viktig med avstand, og hvordan dere skal ha det til sammen.
* For de yngste barna, samt barn med særskilte behov, gjelder ikke enmeters-regelen. Dette er for å kunne ivareta barnas omsorgsbehov, og er i tråd med veilederen for barnehager og skoler.
* Ved aktiviteter for barn skal det være to frivillige til stede som kan sørge for at aktiviteten utøves i samsvar med anbefalinger fra offentlige helsemyndigheter.

Følgende gjelder større arrangement der Redd Barna er ansvarlig arrangør (for eksempel møteplassaktiviteter, Et naturlig møte og sommerfester):

* **Det kan være maksimalt 10 personer på innendørs arrangement uten fastmonterte seter, og inntil 200 personer på arrangementer hvor alle i publikum sitter i fastmonterte seter.**
* **Det kan maksimalt være 200 deltakere til stede ved utendørs arrangementer uten fastmonterte seter. Det kan maksimalt være 600 deltakere til stede på utendørs arrangement i fastmonterte seter, inndelt i kohorter på 200 personer.**
* Det må holdes oversikt over hvem som er til stede, slik at det er mulig å spore evt. smitte i etterkant. Avtal med regionkontoret hvordan dette skal gjøres i forkant av aktiviteten.
* Det må være mulig å holde minst en meter avstand mellom personene. Kravet om avstand gjelder ikke personer som er i familie.
* Barn må delta i følge med foreldre eller vurderes som gamle nok til at de selv klarer holde avstand og selv kunne følge smittevernreglene som formidles av frivillige.
* Ved innendørsarrangement i regi av frivilliggruppen stilles det egne krav til renhold og tilrettelegging for hygienetiltak, og det krever derfor god planlegging. Se eget skriv med praktiske råd og vurder sammen med regionkontoret.
* Dersom man skal ta med større grupper på for eksempel kino eller teater, følges deres smittevernhensyn. Frivilliggruppen må likevel sørge for forsvarlig transport og holde oversikt over deltakere, samt følge øvrige retningslinjer.
* Det anbefales likevel å holde deltakerantallet lavere enn 200, fordi det vil kunne være krevende å sikre forsvarlig avstand. Sørg for å velge et oversiktlig og egnet sted for antallet det planlegges for.

**Følgende gjelder større arrangement der Redd Barna er ansvarlig arrangør:**

For eksempel større seminarer, debatter

* Større arrangementer som gruppene ønsker å gjennomføre utover må avholdes digitalt dersom man overskrider 10 deltakere. Ta kontakt med ditt regionkontor for bistand til gjennomføring av digitale arrangementer.
* Evt: Dersom arrangementet kan avholdes utendørs er det maksimalt tillatt med 200 deltakere uten fastmonterte seter, eller 600 deltakere på arrangement med fastmonterte seter.

Følgende gjelder interne samlinger i regi av Redd Barna-grupper:

*For eksempel gruppemøter, informasjonsmøter eller andre administrative samlinger*

* Det kan Vare maksimalt 10 personer på innendørs arrangement uten fastmonterte seter
* Det må holdes oversikt over hvem som er tilstede, slik at det er mulig å spore evt. smitte i etterkant. Avtal med regionkontoret hvordan dette skal gjøres i forkant av aktiviteten.
* Det må være mulig å holde minst en meter avstand mellom personene. Kravet om avstand gjelder ikke personer som er i samme husstand.
* Ved innendørsarrangement i regi av frivilliggruppen stilles det egne krav til renhold og tilrettelegging for hygienetiltak, og det krever derfor god planlegging. Se eget skriv med praktiske råd og vurder sammen med regionkontoret

Digital signatur/bekreftelse på at du har lest og forstått retningslinjene sendes til regionkontoret.